**Află povestea de aproape 300 de ani a berii Timișoreana!**

În anul **1718** administrația orașului Timișoara dă ordin să se ridice în Palanca Nouă, cartier cunoscut astăzi sub numele de Fabric, prima fierbătorie de bere de pe actualul teritoriu al României. Înființarea fierbătoriei nu a fost o întâmplare, ci a venit din necesitatea de a satisface nevoile trupelor austrice și de a suplini lipsei apei potabile. Aflată sub administrație militară, fabrica a fost operată în primii ani chiar de soldații unui regiment de cavalerie și făcea o bere aspră și densă.

În **1727**, fabrica este arendată de o companie privată condusă de Filip Bauer, dând astfel naștere primei societăți pe acțiuni din Banat.

Arendarea fabricii de bere rămâne o sursă constantă de venituri pentru administrația locală până în anul **1779** când, odată cu declararea Timișoarei drept oraș liber regesc, fabrica de bere trece din nou în administrarea orașului.

De-a lungul istoriei ei, Timișoreana a oferit tuturor consumatorilor o bere de calitate, deși modul în care se demonstra acest lucru a variat mult. Chiar la începuturile ei, pe la **1750**, calitatea berii era testată de către angajații administrației, cunoscuți sub numele de “degustători de bere”. Ei erau îmbrăcați cu pantaloni din piele și astfel echipați stăteau timp de 3 ore pe o bancă din lemn udată cu bere, timp în care mâncau și consumau bere. După cele 3 ore, la un semn se ridicau, iar dacă banca nu se ridica o dată cu ei însemna că berea e prea slabă, necorespunzătoare din punct de vedere calitativ și nu era dată spre consum.

La un secol și jumătate de la înființare, fabrica de bere intră în lichidare. La **1872**, Alexandru Bayer își sacrifică întreaga avere și cumpără fabrica la licitație. A fost cea mai mare dorință a unui om de a duce mai departe povestea berii Timișoreana, salvând-o astfel de la faliment.

Fabrica este pusă la grea încercare în **1890**, când un incendiu devastator distruge aproape în întregime clădirile principale și instalațiile fabricii. Însă fabrica de bere a reușit să renască din propria cenușă, apoi a trecut printr-o retehnologizare completă, la cele mai înalte standarde ale vremii. Astfel, în scurtă vreme fabrica de la Timișoara a devenit una dintre cele mai moderne unități de producție din sud-estul Europei.

Lucrările de modernizare au continuat între **1900 și 1920**, timp în care s-a pus în funcțiune o cameră frigorifică modernă, ce a luat locul vechilor blocuri de gheață naturală; aceasta este în funcțiune și în prezent.

Până la intrarea în funcțiune a camerei frigorifice, cea mai bună bere era “berea de martie” - bere fiartă iarna și maturată în luna martie – datorită temperaturilor joase care permitau menținerea berii la fermentație și maturare o perioadă mai lungă de timp.

Tot în acea perioadă s-a introdus filtrul de bere, primul din România. Rezultatul acestor inovații a fost prima bere limpede și aurie din România pe care o consumăm și astăzi. Încununarea acestor eforturi s-a făcut în anii **’20**, când Timișoreana a devenit furnizorul oficial al Casei Regale din România.

În perioada interbelică (**1918-1939**), la Timișoara au fost fabricate patru tipuri de bere, iar cele mai cunoscute erau “Casino” și “Record” – beri blonde de 12%. Împătimiții berii și cei care apreciau o bere mai tare au fost răsfățați de Timișoreana “Corvin a la Munchen”, iar cei care doreau o bere puternică de 16% puteau alege sortimentul “English Porter”.

Anii **’60** au adus schimbări semnificative la Timișoara – fabrica devenea a doua unitate de producție din lume ce funcționa cu automatizarea completă a tuturor utilajelor.

Timișoreana a obținut o apreciere de răsunet în **1985** la o expoziție de produse a liniilor aeriene de la Londra. Berea noastră românească a concurat cu peste 100 de sortimente de bere ce se consumau în mod curent pe liniile aeriene internaționale și a câștigat un binemeritat loc I.

Perioada de după **1990** a constat în depunerea unor eforturi semnificative de creştere a calităţii berii şi de apropiere faţă de cerinţele consumatorilor.

Fabrica de Bere Timișoreana a fost achiziționată în **2001** de SABMiller, ceea ce a adus un nou val de modernizări tehnologice: o nouă secţie de fierbere, instalarea unei linii complete de filtrare şi stocare a berii filtrate, modernizarea sistemelor de pasteurizare a berii la sticlă şi keg, modernizarea centralei frigorifice şi instalarea de noi sisteme de răcire a berii, dotarea laboratoarelor cu aparate moderne şi precise pentru analiza berii în cursul producţiei şi a celei îmbuteliate.

O altă dimensiune importantă a imaginii Timișoreana este implicarea sa în comunitate și atașamentul față de Timișoara. În **2005**, Timișoreana a încheiat cu primăria Timișoarei un parteneriat numit “Împreună facem Timișoara mai frumoasă”, prin care o serie de cladiri din Timisoara au fost reconditionate. Totodată Timișoreana s-a implicat în lumea sportului românesc, devenind sponsor principal al Cupei României și al Echipei Naționale de Fotbal.

**Descoperiți povestea berii Timișoreana pe** [**www.beretimisoreana.ro**](http://www.beretimisoreana.ro)**!**